ΓΡΑΠΤΗ ΕΡΩΤΗΣΗ P-2411/98

υποβολή: Yvan Blot (NI) προς το Συμβούλιο

(28 Ιουλίου 1998)

Θέμα: Η πείνα στη Βόρεια Κορέα

Ανησυχητικές αναφορές φθάνουν στην Ευρώπη σχετικά με την κατάσταση στη Βόρεια Κορέα, προερχόμενες κυρίως από τον γερμανικό Ερυθρό Σταυρό ή τους Ιατρούς Χωρίς Σύνορα. Από το 1995 οι νεκροί από την πείνα φθάνουν τα 2 έως 3 εκατομμύρια (περίπου το 10 % του συνολικού πληθυσμού), η πείνα εξακολουθεί να μαστίζει άγρια το 20 % του πληθυσμού, ενώ ένα 75 % μόλις επιβιώνει. Η υγειονομική κατάσταση του πληθυσμού είναι καταστροφική ενώ τα νοσοκομεία στερούνται βασικού υλικού και φαρμάκων. Η διεθνής βοήθεια, που φθάνει μαζικά, φαίνεται ότι εκτρέπεται από τους κρατούντες με σκοπό την μεταπώλησή της ή τον εφοδιασμό του στρατού.

Σύμφωνα με άλλες φήμες, πολύ λιγότερο ανησυχητικές, πρόκειται απλώς για διαδόσεις τις οποίες η μαρξιστική δικτατορία μεγενθύνει διά των μέσων ενημέρωσης, προκειμένου να συγκινήσει τη διεθνή γενναιοδωρία που θα τη βοηθήσει να καλύψει τις οικονομικές ελλείψεις της χώρας.

1. Δύναται το Συμβούλιο να διευκρινίσει υπό ποίες συνθήκες "οι παρατηρητές" της Ευρωπαϊκής Ένωσης πραγματοποίησαν τις επιτόπιες έρευνές τους, σε ποία έκταση της χώρας είχαν πρόσβαση και πόση ελευθερία κινήσεων τους άφησε το μαρξιστικό καθεστώς του Pyongyang;

2. Δύναται το Συμβούλιο να διευκρινίσει εάν προτίθεται να λάβει μέτρα και ποία, προκειμένου η ανθρωπιστική βοήθεια να φθάνει σ' αυτούς που την έχουν πράγματι ανάγκη;

3. Εάν τυχόν οι ειδήσεις σχετικά με τις διαστάσεις της καταστροφής όσον αφορά την επισιτιστική κατάσταση είναι ψευδείς, ποια μέτρα προτίθεται να λάβει το Συμβούλιο για να πάψει να υποστηρίζει μια από τις τελευταίες και αιματηρές κομουνιστικές δικτατορίες του τέλους του αιώνά μας;

Απάντηση

(22 Οκτωβρίου 1998)

1. Η έκθεση της τεχνικής αποστολής που πραγματοποιήθηκε στη Βόρεια Κορέα από τις 9 έως τις 16 Μαΐου 1998 υπό την καθοδήγηση της βρετανικής προεδρίας δημοσιεύθηκε στις αρχές Ιουνίου. Στην εν λόγω λεπτομερή έκθεση διευκρινίζονται οι συνθήκες υπό τις οποίες διεξήγαγε τις έρευνές της η αποστολή, μεταξύ των οποίων και τα σχετικά με την πρόσβαση και την ελευθερία κινήσεων.

2. Το Συμβούλιο συμμερίζεται τις ανησυχίες του αξιότιμου κ. βουλευτή όσον αφορά τη διανομή της ανθρωπιστικής βοήθειας. Η έκθεση της αποστολής καθησύχασε κάπως την Ένωση, αλλά απαιτείται διαρκής προσοχή προκειμένου να αποφευχθούν οι καταχρήσεις και να καταστεί σαφής η ανάγκη διαφάνειας, ώστε η συνδρομή μας να είναι αποτελεσματική και, βεβαίως, να συνεχισθεί. Το μήνυμα αυτό εκφράσθηκε ρητά κατά τις επαφές της Ένωσης με τη Βόρεια Κορέα.

3. Τα προγράμματα βοήθειας της Ευρωπαϊκής Κοινότητας και των κρατών μελών προς τη Βόρεια Κορέα έχουν καθαρά ανθρωπιστικό χαρακτήρα, μολονότι ελπίζουμε ότι θα προωθήσουν επίσης το στόχο μας για ειρήνη και σταθερότητα στη Χερσόνησο της Κορέας. Εν πάση περιπτώσει, αποσκοπούν αποκλειστικά στην ανακούφιση του λαού της Βόρειας Κορέας και όχι στην υποστήριξη του βορειοκορεατικού καθεστώτος. Πρέπει να σημειωθεί εν προκειμένω ότι χώρες όπως η Δημοκρατία της Κορέας και οι ΗΠΑ εφαρμόζουν ανάλογα προγράμματα. Θα πρέπει να δούμε σε ποιο βαθμό θα επηρεάσει την προσέγγιση της διεθνούς κοινότητας όσον αφορά την ανθρωπιστική βοήθεια η απαράδεκτη απόφαση της Βόρειας Κορέας να δαπανήσει τους λιγοστούς πόρους που διαθέτει σε πυραύλους και δορυφόρους.